Verbruikersake: Wenke om geld te spaar(Foto: Jarmoluk/Pixabay) Verbruikers is al goed vuisvoos. Eers die pandemie wat baie mense hul inkomste gekos het en net toe hulle dink nou gaan dinge beter raak, tref ŉ globale ekonomiese krisis hulle wat elke dag aan verbruikers se beursies kom vreet. Hoë brandstof en kospryse en stygende rentekoerse hou verbruikers nou snags wakker, terwyl hulle wonder hoe hulle kos op die tafel gaan sit. Dit is nou tyd om te bespaar waar jy ook al kan. Ina Opperman gee raad oor hoe jy spaarsamig kan leef. Ons moet nou werklik spaar net waar ons kan en die beste plek om te begin is by jou huis en jou werk en om altyd te weet waarheen gaan jou geld deur ŉ begroting op te stel. Dis maklik om geld uit te gee as jy nie ŉ begroting het waarby jy moet hou nie, maar ŉ begroting kan jou en jou gesin help om te sien hoeveel geld jy uitgee en waarop. Stel jou begroting so op: As jy nog nie volgens ŉ begroting leef nie, is dit nou tyd. Stel jou begroting op skrif in ŉ boek waartoe die hele gesin toegang het of gebruik ŉ app. As jy skuld het, kan jy nie regtig spaar nie. Niemand kan ŉ huis of motor kontant koop nie, maar minder skuld is steeds die beste manier om te spaar.